4. pielikums

Ministru kabineta

2018. gada \_\_\_.\_\_\_\_\_\_

noteikumiem Nr.\_\_\_\_

**Mazākumtautību speciālās pirmsskolas izglītības programmas paraugs**

Izglītības programmas kods: 0101 51 21; 0101 52 21; 0101 53 21; 0101 54 21; 0101 55 21; 0101 56 21; 0101 57 21; 0101 58 21; 0101 59 21

1. **Izglītības programmas īstenošanas mērķis un uzdevumi**

1. Mazākumtautību speciālās pirmsskolas izglītības programmas (turpmāk – izglītības programma) īstenošanas mērķis ir veicināt bērna vispusīgu attīstību un veselības nostiprināšanu, sekmējot etniskās kultūras apguvi un nodrošinot sagatavošanu pamatizglītības ieguvei, uzdevumi īstenojami atbilstoši valsts pirmsskolas izglītības vadlīnijās noteiktajam.

**II. Izglītības saturs**

2. Izglītības saturs ir noteikts valsts pirmsskolas izglītības vadlīnijās.

**III. Pedagoģiskā procesa organizācijas principi un īstenošanas plāns**

3. Izglītības programmu īsteno atbilstoši izglītības iestādes nolikumam, nodrošinot atbalstošu vidi bērniem ar speciālām vajadzībām un veicinot valsts valodas apguvi.

4. Bērns apgūst izglītības programmu līdz pamatizglītības programmas apguves sākšanai.

5. Izglītības programmas īstenošana notiek atbilstoši bērna spējām, attīstības līmenim, veselības stāvoklim, interesēm, individuālajai pieredzei un vajadzībām, sekmējot katra bērna individuālos sasniegumus.

6. Organizējot pedagoģisko procesu, izglītības iestāde nodrošina:

6.1. mācību procesu, kas atbilst bērna spējām, attīstības līmenim un veselības stāvoklim;

6.2. bērnam nepieciešamo pedagoģisko un psiholoģisko atbalstu;

6.3. pamatprasmju un darbības pieredzi, kas bērnam dod iespēju rīkoties gan zināmās, gan jaunās situācijās;

6.4. atbalstošu vidi bērna un pedagoga sadarbībai;

6.5. iespēju iepazīt citus bērnus un pieaugušos, izprast kopīgo un atšķirīgo;

6.6. iespēju vērot pozitīvus bērnu un pieaugušo sadarbības paraugus, veidojot izpratni par šajā un normatīvajā aktā par izglītojamo audzināšanas vadlīnijām un informācijas, mācību līdzekļu, materiālu un mācību un audzināšanas metožu izvērtēšanas kārtību minētajām vērtībām – dzīvība (tajā skaitā veselība), cilvēka cieņa, brīvība, ģimene, laulība, darbs, daba, kultūra, latviešu valoda un Latvijas valsts – un tikumiem, kā arī piedaloties izglītības iestādes kultūras veidošanā;

6.7. iespēju līdzdarboties izglītības iestādes vides iekārtošanā, saudzēšanā, pieņemt lēmumus, uzņemoties atbildību par konkrētām darbībām.

7. Atbilstoši pirmsskolas izglītības bērnu vecumposma vajadzībām pirmsskolas izglītības obligātais saturs, kas ietver vērtības un tikumus, caurviju prasmes un zināšanas, izpratni un pamatprasmes valodu, sociālās un pilsoniskās, kultūras izpratnes un pašizpausmes mākslā, dabaszinātņu, matemātikas, tehnoloģiju, veselības un fiziskās aktivitātes mācību jomās, ir veselums, ko īsteno rotaļnodarbībā kā integrētu mācību procesu dienas garumā.

8. Obligātā mācību satura īstenošanu neatkarīgi no bērna vecuma plāno un organizē:

8.1. divos laika posmos. No 1. septembra līdz 31. maijam nodrošina mācību procesu valsts pirmsskolas izglītības vadlīnijās noteiktā pirmsskolas izglītības obligātā satura īstenošanai un bērnam plānoto sasniedzamo rezultātu apguvei, no 1. jūnija līdz 31. augustam nodrošina mācību procesu bērna vispusīgas attīstības un iepriekšējā laika posmā iegūto zināšanu, izpratnes un pamatprasmju mācību jomās, caurviju prasmju, tikumu un ieradumu, kas balstīti vērtībās, nostiprināšanai;

8.2. kā integrētas mācības par bērnam aktuālu tematu laika periodam, ne īsākam par vienu mēnesi:

8.2.1. formulē tematam atbilstošu, konkrētu un bērnam saprotamu galveno ziņu un izvēlas kompleksus sasniedzamos rezultātus visās mācību jomās, nodrošinot zināšanu, izpratnes un pamatprasmju mācību jomās, caurviju prasmju, tikumu un ieradumu, kas balstīti vērtībās, apguvi;

8.2.2. paredz savstarpēji saskaņotu sasniedzamo rezultātu apguvi pa nedēļām un nedēļas dienām;

8.2.3. katras dienas rotaļnodarbībā paredz aktivitātes bērna rotaļdarbībai atbilstošā vidē konkrētu sasniedzamo rezultātu apguvei;

8.2.4. bērna mācību snieguma pilnveidei atbilstoši viņa vajadzībām vai citu apstākļu ietekmē, ja nepieciešams, maina plānotos sasniedzamos rezultātus un aktivitātes;

8.3. nodrošinot bērnam iespēju katru dienu daļu no mācību satura apgūt ārpus telpām;

8.4. nodrošinot katru dienu latviešu valodas mācību satura apguvi, regulāras fiziskās aktivitātes un veselību veicinošu ieradumu attīstību;

8.5. iekļaujot dažādus pasākumus, piemēram, kas saistīti ar valsts svētkiem, gadskārtu ieražām, tradīcijām un etniskās kultūras apguvi, lai sasniegtu obligātā mācību satura apguves plānotos rezultātus.

9. Latviešu valodas apguvi integrētā mācību procesā un ikdienas saziņā visā pirmsskolas izglītības posmā sekmē katru dienu, izmantojot bilingvālo pieeju, ko atbilstoši bērna attīstībai īsteno pedagogu, speciālistu un citu izglītības iestādes darbinieku sadarbībā. Bērniem no piecu gadu vecuma rotaļnodarbībā galvenais saziņas līdzeklis ir latviešu valoda, izņemot mērķtiecīgi organizētas aktivitātes mazākumtautības valodas un etniskās kultūras apguvei.

10. Pirmsskolas mācību satura apguves plānošanu un īstenošanu nodrošina pirmsskolas pedagogs vai pirmsskolas pedagogs regulārā sadarbībā ar citiem speciālistiem, iesaistot vecākus vai bērna likumiskos pārstāvjus bērna mācīšanās atbalstam.

11. Pirmsskolas izglītības grupā iekļauj bērnus ar speciālām vajadzībām, ievērojot spēkā esošo normatīvo regulējumu un izstrādājot viņiem individuālu izglītības programmas apguves plānu.

12. Izglītības programmas īstenošanas pamatā ir pedagogu un speciālistu mērķtiecīgs un padziļināts bērna spēju izvērtēšanas, izpētes un korekcijas darbs.

13. Izglītības programmas apguvei bērnu uzņem un atskaita no tās atbilstoši spēkā esošajam normatīvajam regulējumam.

**IV. Mācību vides raksturojums**

14. Izglītības iestādes mācību vide gan telpās, gan tās teritorijā ir bērna attīstību un mācības veicinoša.

15. Izglītības iestādes fiziskā vide ir piemērota ikviena bērna vajadzībām, tajā skaitā bērniem ar funkcionāliem traucējumiem: ir droša, daudzfunkcionāla un ērta (bērni var darboties grupās un individuāli; ir iespēja organizēt mācību centrus vai organizatoriskās zonas; ir bērniem saprotamas norādes un viegla piekļuve mācību līdzekļiem, priekšmetiem un vietām, kas veicina obligātā mācību satura apguves plānoto rezultātu sasniegšanu; ir vieta kustībām un atpūtai), estētiska, atbilst higiēnas normām un nodrošināta ar aprīkojumu daudzveidīgām kustību aktivitātēm izglītības iestādes teritorijā.

16. Sociāli emocionālā vide garantē drošību, rosina savstarpēju uzticēšanos un cieņu, vēlmi palīdzēt un savstarpēji atbalstīt mācīšanās procesā un personiskās grūtībās. Atbilstoši bērna vajadzībām tiek veidotas speciālistu grupas, kas savas kompetences ietvaros veic pedagoģiskās un psiholoģiskās palīdzības un sociālā atbalsta koordinēšanu un nodrošināšanu, iesaistot bērna vecākus, pedagogus, speciālistus un citus izglītības iestādes darbiniekus.

**V. Bērna mācību sasniegumu vērtēšanas kārtība**

17. Izglītības iestāde patstāvīgi izstrādā bērna mācību sasniegumu vērtēšanas kārtību atbilstoši valsts pirmsskolas izglītības vadlīnijās noteiktajiem pirmsskolas izglītības vērtēšanas pamatprincipiem.

18. Bērna mācību sasniegumu vērtēšanas kārtībā izglītības iestāde iekļauj informāciju par vecāku vai bērna likumisko pārstāvju informēšanas biežumu, apjomu un veidu, kā arī par sadarbības formām ar vecākiem vai bērna likumiskajiem pārstāvjiem bērna attīstības veicināšanai.

**VI. Izglītības programmas īstenošanai nepieciešamā personāla, finanšu un materiālo līdzekļu izvērtējums un pamatojums**

19. Pedagogu personālu nodrošina izglītības iestādes dibinātājs (turpmāk – dibinātājs) saskaņā ar Ministru kabineta noteikumiem, kas nosaka pedagogu profesiju un amatu sarakstu, un Ministru kabineta noteikumiem, kas nosaka prasības pedagogiem nepieciešamajai izglītībai un profesionālajai kvalifikācijai.

20. Izglītības programmas īstenošanai nepieciešamās pedagogu un pedagogu atbalsta personāla amatu vienības nodrošina dibinātājs, ievērojot izglītības iestādes grupu darba laiku un grupu skaitu.

21. Izglītības programmas īstenošanai nepieciešamās ārstniecības, saimnieciskā un tehniskā personāla amatu vienības nodrošina dibinātājs.

22. Izglītības programmas apguvi nodrošina no dibinātāja finanšu līdzekļiem.

23. Izglītības programmas īstenošanas izmaksas nodrošina dibinātājs atbilstoši Ministru kabineta noteikumiem par pirmsskolas izglītības programmu izmaksu minimumu gadā uz vienu bērnu.

24. Valsts finansējuma sadali pedagogu darba samaksas finansēšanai nodrošina dibinātājs atbilstoši Ministru kabineta noteikumiem par speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtību vai Ministru kabineta noteikumiem par kārtību, kādā valsts finansē izglītības programmas privātās izglītības iestādēs.

25. Pedagogu darba samaksu, tajā skaitā apmaksājamo un papildu apmaksājamo darba stundu skaitu vienai amata vienībai nedēļā, darba samaksas apmēru nodrošina dibinātājs atbilstoši Ministru kabineta noteikumiem par pedagogu darba samaksu.

26. Ārstniecības, saimnieciskā un tehniskā personāla darba samaksu nodrošina no dibinātāja finanšu līdzekļiem.

27. Higiēnas prasību ievērošanu un teritorijas, telpu, iekārtu un inventāra uzturēšanu kārtībā nodrošina izglītības programmas īstenotājs atbilstoši Ministru kabineta noteikumiem, kas nosaka higiēnas prasības izglītības iestādēm, kuras īsteno pirmsskolas izglītības programmas.

28. Izglītības programmas īstenošanai nepieciešamo materiāli tehnisko bāzi pašattīstības un radošās darbības veicināšanai nodrošina dibinātājs.

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa